|  |  |
| --- | --- |
| ujmegye | Hajdú-Bihar Vármegye ÖnkormányzataKözgyűlése |
| **KÖZGYŰLÉSI ELŐTERJESZTÉS** | **7.** |

|  |  |
| --- | --- |
| **Előterjesztő:** | Pajna Zoltán, a Közgyűlés elnöke |
| **Tárgy:** | Delegálás a Tisza-tó Fejlesztési Tanácsba |
| **Készítette:** | Dr. Dobi CsabaCzapp Zsuzsa |
| **Véleményező bizottság:** | Fejlesztési, Tervezési és Stratégiai Bizottság |

**Tisztelt Közgyűlés!**

A Tisza-tó Térségi Fejlesztési Tanácsot 2003. évben a területfejlesztésről és területrendezésről szóló 1996. évi XXI. törvény (a továbbiakban: régi Tftv.) alapján hozták létre a regionális és a vármegyehatáron átnyúló Tisza-tó és térsége kiemelt területfejlesztési feladatainak ellátása érdekében a következőkben felsorolt szervezetek:

 Észak-Alföldi Regionális Fejlesztési Tanács,

 Észak-Magyarországi Regionális Fejlesztési Tanács,

 Borsod-Abaúj-Zemplén Megyei Területfejlesztési Tanács,

 Hajdú-Bihar Megyei Területfejlesztési Tanács,

 Jász-Nagykun-Szolnok Megyei Területfejlesztési Tanács.

2012. január 1. napjától a módosított régi Tftv. 28. § (1) bekezdése alapján a regionális fejlesztési tanács, valamint a megyei területfejlesztési tanács jogutódja a területileg érintett vármegyei önkormányzat lett. A Tanács illetékessége Hajdú-Bihar vármegye területére vonatkozóan a Balmazújvárosi kistérség 3 települése (Egyek, Tiszacsege, Hortobágy), valamint a Polgári kistérség 3 települése (Folyás, Polgár, Újszentmargita).

A törvénymódosítás folytán 2012. február 1. napjával újjáalakult Tisza-Tó Térségi Fejlesztési Tanács tagjai - egyéb szervezetek mellett - a fent felsorolt fejlesztési tanácsok jogutódjaiként Borsod-Abaúj- Zemplén, Heves, Jász-Nagykun-Szolnok és Hajdú-Bihar megye közgyűlésének elnökei, valamint a nevezett megyei közgyűlések további egy-egy tagja.

A területfejlesztésről szóló 2023. évi CII. törvény (új Tftv.) változtatott a térségi fejlesztési tanácsok rendszerén a következőképpen:

* egyrészt új, „hagyományos”, önkéntes alapon szerveződő térségi fejlesztési tanács már nem hozható létre, de a meglévők megszűnésükig működhetnek;
* másrészt azonban létrehozta a kiemelt térségi fejlesztési tanácsokat, amelyek az Országos Fejlesztési és Területfejlesztési Koncepcióban (OFTK) meghatározott kiemelt térségekben működnek és azokat a törvény konkrétan nevesíti is.

Az Országgyűlés a Nemzeti Fejlesztés 2030 – Országos Fejlesztési és Területfejlesztési Koncepcióról szóló 1/2014. (I. 3.) OGY határozat módosításáról szóló 24/2024. (XI. 27.) OGY határozatával kiemelt térségként nevesítette a Tisza-tó Kiemelt Térséget is. Ennek következményeként a 2024. évi LXXIV. törvénnyel – 2025. január 1. napi hatállyal - módosításra került az új Tftv., melynek 13. §-a szintén kiemelt térségi fejlesztési tanácsként nevesíti immáron a Tisza- tó Fejlesztési Tanácsot.

A kétféle fejlesztési tanács céljai és feladatai bár hasonlóak, de nem teljesen azonosak egymással és nem tekinthetők jogi értelemben egymás jogutódjainak. Látható, hogy némileg a nevükben is különböznek.

Az új Tftv. 11. § (7) határozza meg azokat a feladatokat, melyeket mind a térségi fejlesztési tanács, mind pedig a kiemelt térségi fejlesztési tanács ellát. Ezek az alábbiak:

„*a) rendszeresen vizsgálja, és legalább kétévente értékeli a térség társadalmi és gazdasági folyamatait, környezeti állapotát, azonosítja fejlesztési szükségleteit;*

*b) az a) pont szerinti vizsgálatok eredményét a TeIR adatbázisán keresztül nyilvánossá teszi;*

*c) az OFTK-val összhangban kidolgozza a térség területfejlesztési koncepcióját és programját;*

*d) megállapodást köthet az érintett miniszterekkel a térségi fejlesztési program finanszírozásáról;*

*e) figyelemmel kíséri az operatív programok térséget érintő feladatainak végrehajtását, erre irányuló kormányzati döntés esetén közreműködik az operatív programok térséget érintő feladatainak végrehajtásában;*

*f) előzetesen véleményezi az illetékességi területe szerinti vármegyék területfejlesztési koncepcióját és programját;*

*g) tevékenységéről a tárgyévet követő év március 31-éig beszámolót készít, amelyet megküld a területfejlesztésért felelős miniszternek.”*

Az új Tftv. 13. § (8) bekezdése értelmében a kiemelt térségi fejlesztési tanácsok fentieken túl az alábbi feladatokat is végzik:

„*a) előzetesen véleményezik a kohéziós célú európai uniós források felhasználását megalapozó legmagasabb szintű nemzeti tervezési dokumentumot, az országos, továbbá a kiemelt térséget érintő ágazati és területi terveket;*

*b) a területfejlesztésért felelős miniszter útján a Kormány elé terjesztik a térség területfejlesztési koncepcióját és programját;*

*c) irányítják a térség területfejlesztési programjának végrehajtását;*

*d) döntenek a hatáskörükbe utalt fejlesztési források tekintetében azok felhasználásáról.”*

További különbség, hogy bár van átfedés (így például az érintett vármegyei közgyűlések elnökei és a közgyűlések által delegált további egy személy továbbra is tagok), de nem teljesen azonos a két szervezet tagsága, illetve a kiemelt térségi fejlesztési tanácsok működéséhez a központi költségvetés támogatást nyújt, míg a térségi fejlesztési tanácsokéhoz nem. Továbbá a kiemelt térségi fejlesztési tanács esetében az elnöki feladatokat két elnök látja el társelnökként, akik közül az egyik a területfejlesztésért felelős miniszter vagy az általa kijelölt személy, míg a másik társelnök a tanács tagjai közül kerül megválasztásra.

Az új Tftv. rendelkezéseinek megfelelően a kiemelt térségi fejlesztési tanácsnak is ki kell alakítania működésének és gazdálkodásának rendjét, munkaszervezetét a térségi fejlesztési tanácsokra is vonatkozó szabályok szerint.

Tehát egy átmeneti időszakban, néhány hónapig, a Tisza-tó térségét érintően két Tanács működik, illetve fog működni párhuzamosan: a Tisza-tó Térségi Fejlesztési Tanács és a Tisza-tó Fejlesztési Tanács.

A Közigazgatási és Területfejlesztési Minisztérium 2025. február 7. napján kelt levelében kérte a Hajdú-Bihar Vármegyei Közgyűlés Elnökét is, hogy a Tisza-Tó Fejlesztési Tanács kapcsán az új Tftv. 13. § (5a) bekezdésének a) pontjában foglaltaknak megfelelően a közgyűlés egy további tagjának delegálásáról gondoskodni szíveskedjen.

Mindezek alapján, kérem a közgyűlést, hogy az előterjesztést megtárgyalni és a határozati javaslatot elfogadni szíveskedjen. Tájékoztatom a közgyűlést, hogy a delegált személyére vonatkozóan előterjesztői kiegészítés formájában teszek majd javaslatot.

**HATÁROZATI JAVASLAT**

Hajdú-Bihar Vármegye Önkormányzata Közgyűlése a területfejlesztésről szóló 2023. évi CII. törvény 12. § (1) bekezdés a) pontja és 13. § (5a) bekezdés a) pontja alapján

1./ a Tisza-tó Fejlesztési Tanács tagjai közé ……………….-t,a Hajdú-Bihar Vármegyei Közgyűlés …………… delegálja képviselői megbízatásának időtartamára.

2./ A közgyűlés felkéri elnökét, hogy döntéséről a Tisza-tó Fejlesztési Tanácsot és a Közigazgatási és Területfejlesztési Minisztériumot tájékoztassa.

**Végrehajtásért felelős:** Pajna Zoltán, a közgyűlés elnöke

**Határidő:** azonnal

**A határozati javaslat elfogadása egyszerű többséget igényel.**

Debrecen, 2025. február 14.

|  |
| --- |
| **Pajna Zoltán** |
| **elnök** |

Az előterjesztés a törvényességi követelményeknek megfelel:

|  |
| --- |
| Kraszitsné dr. Czár Eszter |
| aljegyző |